
B7‑0425/2012
Europa-Parlamentets beslutning om situationen i Syrien

(2012/2788(RSP))
Europa-Parlamentet,

· der henviser til sine tidligere beslutninger om Syrien, navnlig beslutning af 16. februar 2012 om situationen i Syrien
,

· der henviser til Det Europæiske Råds konklusioner af 29. juni 2012,

· der henviser til Rådets konklusioner om Syrien af 23. marts, 23. april, 14. maj, 25. juni og 23. juli 2012,

· der henviser til de talrige erklæringer fra den højtstående repræsentant/næstformand Catherine Ashton om situationen i Syrien, navnlig erklæringen om hendes telefonsamtale med Lakhdar Brahimi af 5. september 2012;  om udpegelse af Lakhdar Brahimi som FN’s og Den Arabiske Ligas fælles særlige repræsentant for Syrien af 18. august 2012; om de libanesiske myndigheders udvisninger af syriske statsborgere til Syrien af 4. august; om FN's Sikkerhedsråds resolution om Syrien af 20. juli 2012; om syriske styrkers indtrængen på libanesisk territorium af 8. juli 2012; om opfølgning på mødet i Venner af det syriske folk af 6. juli 2012; om den aktuelle situation i Syrien af 18. juni 2012; om Syrien af 3. juni og 27. maj 2012; om den aktuelle situation i Syrien af 27. april 2012; der glæder sig over FN's Sikkerhedsråds resolution om Syrien af 14. april 2012, der giver tilladelse til indsættelse af et observatørhold; der fordømmer den fortsatte undertrykkelse og vold i Syrien og markerer årsdagen for opstanden den 15. marts 2012,

· der henviser til erklæringerne fra kommissær Kristalina Georgieva om situationen i Syrien af 29. august og af 31. og 17. juli 2012,

· der henviser til FN's Sikkerhedsråds resolution 2059 af 20. juli 2012, 2043 af 21. april 2012, og 2042 af 14. april 2012,

· der henviser til verdenserklæringen om menneskerettighederne fra 1948,

· der henviser til FN's internationale konvention om borgerlige og politiske rettigheder fra 1966; den International konvention om økonomiske, sociale og kulturelle rettigheder af 1966; Konventionen mod tortur og anden grusom, umenneskelig eller nedværdigende behandling eller straf fra 1984; konventionen om barnets rettigheder fra 1989 og den valgfri protokol om inddragelse af børn i væbnede konflikter fra 2000, som alle er blevet tiltrådt af Syrien,

· der henviser til FN's Sikkerhedsråds resolutioner om Syrien af 6. juli, 1. juni og 1. marts 2012,
· der henviser til rapport fra den uafhængige internationale undersøgelseskommission af 15. august 2012
· der henviser til sluterklæringen fra aktionsgruppen for Syriens møde den 30. juni 2012,

· der henviser til den nationale pagt og den fælles politiske vision for overgangen i Syrien, der blev udsendt efter den syriske oppositions konference, som blev afholdt i Kairo den 2.-3. juli 2012 i Den Arabiske Ligas regi,

· der henviser til konklusionerne og henstillingerne fra 'The Day After Project: Supporting a Democratic Transition in Syria’, som blev udgivet i august 2012,

· der henviser til forretningsordenens artikel 110, stk. 2,

A. der henviser til, at næsten 20 000 mennesker er blevet dræbt og mange flere såret i det syriske regimes brutale overgreb på landets befolkning siden marts 2011; der henviser til, at 235 000 flygtninge fra Syrien er blevet registreret eller afventer registrering hos FN's Højkommissariat for Flygtninge; der henviser til, at titusinder flere, der flygter fra Syrien til nabolandene, ikke bliver registreret; der henviser til, at der ifølge FN er over 1,2 millioner internt fordrevne i Syrien og ca. tre millioner, som har presserende behov for humanitær bistand; der henviser til, at krisen i august 2012 tog en særligt brutal drejning, hvilket resulterede i en hurtig optrapning af disse tal;

B. der henviser til, at det syriske regimes massakre på befolkningen, som har ført landet på randen af ​​borgerkrig, fortsætter; der henviser til rapporten fra FN's uafhængige internationale undersøgelseskommission om Syrien af ​​15. august 2012, hvori det blev konkluderet, at regeringsstyrker og Shabbiha-krigere havde begået forbrydelser mod menneskeheden samt krigsforbrydelser og grove krænkelser af internationale menneskerettigheder og humanitær folkeret, og at disse handlinger havde fulgt statens politik med inddragelse på de højeste niveauer af de væbnede styrker og sikkerhedsstyrker samt regeringen; der henviser til, at FN også rapporterede, at regeringsfjendtlige væbnede grupper også har begået krigsforbrydelser, selv om disse ikke er af samme grove karakter, hyppighed og omfang, som dem, der er begået af regeringsstyrkerne og Shabbiha; der henviser til, at FN's højkommissær for menneskerettigheder Navi Pillays gentagne gange har opfordret FN's Sikkerhedsråd til at indbringe situationen i Syrien for Den Internationale Straffedomstol;

C. der henviser til, at en syrisk-ledet inklusiv politisk overgang, der opfylder de legitime demokratiske forhåbninger for det syriske folk, er den eneste vej til et frit og demokratisk Syrien; der henviser til, at yderligere militarisering af konflikten kun vil skabe større lidelser for det syriske folk og regionen som helhed; der henviser til, at FN's uafhængige internationale undersøgelseskommission om Syrien har observeret, at begge parter i de seneste måneder har anvendt mere brutale taktikker og nye militære kapaciteter; der henviser til, at våben fortsætter med at strømme ind i Syrien gennem forskellige kanaler;

D. der henviser til, at præsident Bashar al-Assad og hans autoritære regime ikke har nogen fremtid i Syrien; der henviser til, at præsidentens afgang er den eneste måde at undgå yderligere optrapning af krisen og give plads for en demokratisk overgang i landet; der henviser til, at flere af regimets tidligere politiske og militære ledere samt ambassadører er hoppet af til nabolandene og andre lande;

E. der henviser til, at det er nødvendigt med et troværdigt alternativ til det nuværende regime; der henviser til, at dette alternativ bør være omfattende og repræsentativt for mangfoldigheden i det syriske samfund og fuldt ud bør respektere universelle værdier som demokrati, retsstat, menneskerettigheder og grundlæggende frihedsrettigheder, især med hensyn til de etniske, kulturelle og religiøse mindretal samt kvinder; der henviser til, at etablering af en inklusiv og repræsentativ provisorisk regering bestående af oppositionsstyrker kan bidrage til dette alternativ;

F. der henviser til, at syriske repræsentanter for oppositionen har holdt adskillige møder i de seneste måneder med henblik på at overvinde de interne forskelle og skabe en fælles front, og har udstedt en såkaldt "national pagt" og en "fælles politisk vision for overgangen i Syrien" samt konklusioner og henstillinger fra 'The Day After Project: Supporting a Democratic Transition in Syria’; der henviser til, at der trods alle bestræbelser fortsat er interne splittelser og spændinger inden for oppositionen;

G. der henviser til, at FN's Sikkerhedsråd på grund af et veto fra Rusland og Kina ikke har været i stand til at give fyldestgørende svar på krisen i Syrien indtil nu; der henviser til, at FN 's Generalforsamling i sin beslutning af 3. august 2012 beklagede Sikkerhedsrådets manglende evne til at nå til enighed om foranstaltninger til at sikre de syriske myndigheders overholdelse af sine beslutninger; der henviser til, at FN på grundlag af FN's Sikkerhedsråds resolutioner udstationerede ubevæbnede militærobservatører i Syrien, og at denne observationsmission afsluttede sit arbejde den 20. august 2012;

H. der henviser til, at sekspunktsfredsplanen som foreslået af Kofi Annan som fælles udsending for FN og Den Arabiske Liga mislykkedes, hvorefter han trak sig tilbage fra posten; der henviser til, at den tidligere algeriske udenrigsminister Lakhdar Brahimi for nylig blev udnævnt som FN’s og Den Arabiske Ligas fælles særlige repræsentant for Syrien;

I. der henviser til, at FN's generalsekretær og Den Arabiske Ligas generalsekretær, Kinas, Frankrigs, Iraks, Kuwaits, Qatars, Ruslands, Tyrkiets, Det Forenede Kongeriges og USA's udenrigsministre samt Unionens højtstående repræsentant den 30. juni 2012 i Genève samledes i aktionsgruppen for Syrien under forsæde af FN’s og Den Arabiske Ligas fælles særlige repræsentant for Syrien; der henviser til, at denne aktionsgruppe enedes om principperne og retningslinjerne for en syrisk ledet overgang: en plan for fremtiden, der kan deles af alle i Syrien, som fastlægger klare etaper i overensstemmelse med en fast tidsplan for dens gennemførelse, kan gennemføres i et klima af generel sikkerhed, stabilitet og ro, kan nås hurtigt uden yderligere blodsudgydelser og vold og er troværdig;

J. der henviser til, at der er etableret en gruppe ved navn "Venner af det syriske folk", som har afholdt adskillige konferencer på udenrigsministerplan med deltagelse af repræsentanter fra centrale internationale organisationer, herunder FN, Den Arabiske Liga, EU, Den Islamiske Konference, Golfstaternes Samarbejdsråd, Den Arabiske Maghreb-Union og Den Afrikanske Union;

K. der henviser til, at krisen i Syrien udgør en betydelig trussel mod den skrøbelige sikkerhed og stabilitet i hele regionen; der henviser til, at Syriens nabolande ifølge FN's Højkommissariat for Flygtninge trods alle deres egne problemer hidtil har accepteret alle, der har anmodet om beskyttelse; der henviser til, at disse lande på grund af det hastigt stigende antal syriske flygtninge og fordrevne er under stadig større pres og har brug for international støtte;

L. der henviser til, at EU har indført målrettede sanktioner mod Syrien i flere omgange, herunder indrejseforbud, indefrysning af aktiver og forbud mod eksport af luksusvarer og produkter med dobbelt anvendelse til landet og yderligere har skærpet sin våbenembargo mod Syrien;

1. fordømmer igen på det kraftigste det syriske regimes brutale massakre på landets befolkning; bifalder det syriske folks store mod; udtrykker sin solidaritet med og støtte til syrerne, der kæmper for demokrati, værdighed, menneskerettigheder og grundlæggende frihedsrettigheder;

2. opfordrer alle væbnede aktører til at sætte en øjeblikkelig stopper for volden i Syrien; opfordrer den syriske regering til øjeblikkeligt at trække den syriske hær tilbage fra belejrede byer; understreger igen, at den humanitære folkeret skal overholdes fuldt ud af alle aktører, der er involveret i krisen;

3. opfordrer til øjeblikkelig humanitær bistand til alle nødlidende i Syrien, navnlig sårede, flygtninge, internt fordrevne, kvinder og børn; påskønner den indsats, som det internationale Røde Kors og UNRWA har gjort i denne sammenhæng; opfordrer den syriske regering til at tillade humanitære organisationer fuld adgang til landet;

4. opfordrer indtrængende EU og dens medlemsstater til at intensivere bestræbelserne på at finde alternative måder at levere humanitær bistand til befolkningen i Syrien på trods af alle forhindringer og begrænsninger;

5. gentager sin opfordring til præsident Bashar al-Assad og hans regime om at træde tilbage omgående for at give plads for en fredelig, inklusiv og demokratisk syrisk ledet overgang i landet;

6. understreger igen, at de ansvarlige for de udbredte, systemiske og grove menneskerettighedskrænkelser, der er begået i Syrien over de seneste 18 måneder, skal holdes ansvarlige; støtter i denne sammenhæng fuldt ud FN's højkommissær for menneskerettigheders bestræbelser på at få indbragt situationen i Syrien for Den Internationale Straffedomstol;

7. noterer sig den syriske oppositions bestræbelser på at skabe en fælles front samt den for nylig udstedte "nationale pagt" og den "fælles politiske vision for overgangen i Syrien" samt konklusioner og henstillinger fra 'The Day After Project: Supporting a Democratic Transition in Syria’; tilskynder den syriske opposition til at fortsætte ad denne vej med det formål at skabe et troværdigt alternativ til regimet;

8. bifalder den indsats, der gøres af Syriens nabolande for at modtage syriske flygtninge og yde dem humanitær hjælp, og opfordrer i denne forbindelse til øget international støtte og bistand;  understreger, at det er altafgørende at finde en holdbar løsning på den humanitære krise både i Syrien og blandt syriske flygtninge i nabolandene; opfordrer indtrængende Syriens nabolande til fortsat at yde beskyttelse til syriske flygtninge og fordrevne og til i overensstemmelse med deres internationale forpligtelser at afstå fra udvisning og tilbagesendelse af sådanne personer til Syrien;

9. gentager sin opfordring til FN's Sikkerhedsråds medlemmer, især Rusland og Kina, til at opretholde deres ansvar for at sætte en stopper for volden imod og undertrykkelsen af det syriske folk; fortsætter med at støtte EU's og dets medlemsstaters indsats på dette område;

10. opfordrer den nyudpegede fælles særlige repræsentant for Syrien under FN og Den Arabiske Liga til at lægge en ambitiøs og proaktiv strategi; opfordrer det internationale samfund, herunder EU og dets medlemsstater, til at give ham stærk og samlet støtte;

11. fortsætter med at støtte de igangværende bestræbelser i EU og dets medlemsstater på at lægge et stigende pres på det syriske regime gennem restriktive foranstaltninger; opfordrer til yderligere styrkelse af de målrettede sanktioner;

12. pålægger sin formand at sende denne beslutning til Rådet, Kommissionen, næstformanden i Kommissionen/Unionens højtstående repræsentant for udenrigsanliggender og sikkerhedspolitik, medlemsstaternes regeringer og parlamenter, Den Russiske Føderations regering og parlament, Folkerepublikken Kinas regering og parlament, Iraks regering og parlament, Jordans regering og parlament, Libanons regering og parlament, Den Tyrkiske Republiks regering og parlament, USA's præsident og den amerikanske Kongres, De Forenede Nationers generalsekretær, Den Arabiske Ligas generalsekretær og Syriens regering og parlament.

1 � Vedtagne tekster P7_TA(2012)0057.

